Saudiya Arabistoni Pompeoga nima dedi?
Agar Qoshiqchining o’limiga qirollik aloqador bo’lsa, G’arb sarmoyadorlari Saudiya Arabistonidan yuz o’girishi mumkinligi aytilmoqda.
Turkiya Bosh prokuraturasiga ko’ra, saudiyalik dissident jurnalist Jamol Qoshiqchi yoki inglizchada Hashoggi Saudiya Arabistonining Istanbuldagi konsulligida qiynab o’ldirilgan. Rasmiy Riyod bu ayblovlarni inkor etmoqda. Vaziyatga aniqlik kiritish maqsadida AQSh Davlat kotibi Mayk Pompeo Prezident Donald Tramp topshirig’iga ko’ra Saudiya Arabistoniga borib, qirol Salmon va valiahd shahzoda Muhammad bilan uchrashdi. Agar ayblovlar tasdiqlansa, Tramp Saudiya Arabistonini sanksiyalar bilan jazolashini aytgan, Riyod javob choralari ko’rilishi haqida ogohlantirdi. Dushanba kuni Istanbul politsiyasi qirollikning shahardagi konsullik xizmati binosiga kirib, uni ko’zdan kechirgan. Ayrim xabarlarga ko’ra, qirollik rasmiylari Pompeo bilan uchrashuv chog’ida Jamol Qoshiqchi tergov paytida kutilmaganda jon bergan bo’lishi mumkinligiga iqror bo’lishini taxmin qilmoqda. Demokrat qonunchilar Prezident Trampni Saudiya Arabistoni hukumatini himoya qilishga urinayotganlikda aybladi. Senator Richard Blumentalning “Twitter”da yozishicha, Tramp muxbir o’limini mavhum qotillarga to’nkab, muqobil voqelikda yashayotganini, dalillarga ko’z yumib, Amerika qadriyatlarini pisand qilmasligini yana bir bor namoyish etdi. Ba’zi kuzatuvchilar qirolning o’g’li, valiahd shahzoda Muhammad bin Salmon bilan yaqin aloqa o’rnatgan Tramp ma’muriyati u bilan munosabatlarni buzishni istamayotganiga ishora qiladi. O’tgan yili Saudiya Arabistonidan Amerikaga qochgan jurnalist “Vashington Post” gazetasida sharhlar yozib turardi. Uning konsullik binosiga kirishganini ko’rishgan, ammo chiqqaniga dalil yo’q. Amerikaning Google, Uber, Ford, Viacom kabi yirik kompaniyalari Jamol Qoshiqchining yo’qolganini Saudiya hukumatiga bog’lab, kelasi hafta Riyodda o’tishi kutilayotgan yirik savdo va moliyaviy anjumanda qatnashmasliklarini bildirishdi.